**NÁRODNÁ RADA SLOVENSKEJ REPUBLIKY**

V. volebné obdobie

## 589

## NÁVRH VLÁDY

**na skrátené legislatívne konanie**

**o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov**

Vláda Slovenskej republiky predkladá na rokovanie Národnej rady Slovenskej republiky návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa mení a dopĺňa zákon č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov (ďalej len „návrh zákona“).

Z dôvodu, že hrozia štátu značné hospodárske škody v súvislosti s prebiehajúcou globálnou ekonomickou a finančnou krízou, je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona.

Aktuálna ekonomická a politická situácia si vyžaduje okamžité a účinné riešenia aj v oblasti pôsobnosti zákona o dani z príjmov a zákona o rozpočtovom určení výnosu dane z príjmov územnej samospráve. Vzhľadom na očakávanú opätovne sa zhoršujúcu ekonomickú a finančnú situáciu sa hľadajú všetky dostupné nástroje hospodárskej politiky a jej súčastí, ktorých cieľom je zabránenie dopadov finančnej a hospodárskej krízy na príjmy štátneho rozpočtu.

Predloženým návrhom zákona sa má prispieť k zlepšeniu fiškálnej politiky a napomôcť k zabezpečeniu zodpovednej rozpočtovej politiky a zníženiu súčasného deficitu verejných financií, ktoré považuje vláda SR za základný predpoklad pre úspešný ekonomický vývoj a dlhodobo udržateľný rast životnej úrovne občanov.

Schválené uznesením vlády Slovenskej republiky dňa 23. novembra 2011.

Predsedníčka vlády

Slovenskej republiky

**Iveta R a d i č o v á, v. r.**

Podpredseda vlády a minister financií

Slovenskej republiky

**Ivan M i k l o š, v. r.**